## 3.2.2. Melléklet: Egy méhcsalád hétköznapjai

A háziméh az államalkotó rovarok közé tartozik. A méhcsalád meghatározott hierarchia alapján épül fel. Egy kolónia átlagos egyedszáma a nyári időszakban 40 000 és 80 000 közé esik. A családot a méhkirálynő (anya) tartja együtt, egy speciális illatanyag (feromon) segítségével.

A méheknek 3 alakjuk van: dolgozó, anya, here. A dolgozók és az anya nőneműek, a herék hímneműek.

A méhanya 20–25 mm nagyságú, 3–5 évig él, élete során kb. 400–750 ezer petét rak le. Egy családot egyszerre csak egy anya irányít.

A herék 15–17 mm nagyságúak, számuk 100–3000, 3–5 hónapig élnek, munkát nem végeznek, a fiatal anyák megtermékenyítésében van szerepük.

A dolgozók ivartalan nőstények, 13–15 mm nagyságúak, 1–2 hónapig élnek (az áttelelők 5–6 hónapig). Feladatuk az életük során folyamatosan változik:

* Az első 10 napban a lép sejtjeit takarítják, és az ivadékokat, valamint a méhanyát táplálják.
* 10–20 napos korukig a viaszlépek építését végzik. Emellett a többiek által hazahordott víz, nektár, virágpor, valamint propolisz elraktározásáról, a fészek tisztán tartásáról és a védelméről is gondoskodnak. A méz előállításában is fontos szerepük van.
* 20 napos koruktól vesznek részt a gyűjtésben. Virágport, nektárt, vizet és méhszurkot (propolisz) gyűjtenek.

Forrás: <https://zoobudapest.com/uploads/articles/91/file/Bogarszemmel_tanari_kezikonyv.pdf>